ନୂଆଦିଲ୍ଲୀଃ ଆଇପିଏଲ୍ ମେଗା ନିଲାମ ୨୦୨୨ ପୂର୍ବରୁ, ସମସ୍ତ ଦଳ ନିଜ ଖେଳାଳିଙ୍କ ଗଣିତ ସଂଶୋଧନ କରିବାରେ ବ୍ୟସ୍ତ ଅଛନ୍ତି। ନଭେମ୍ବର ୩୦ ତାରିଖ ସୁଦ୍ଧା ସମସ୍ତ ଦଳଙ୍କୁ ସେମାନଙ୍କ ରଖାଯାଇଥିବା ଖେଳାଳିଙ୍କ ତାଲିକା ବିସିସିଆଇରେ ଦାଖଲ କରିବାକୁ ପଡିବ। ମେଗା ନିଲାମ ପୂର୍ବରୁ ଏକ ବଡ ଖବର ଆସୁଛି ଯେ, କେ.ଏଲ୍ ରାହୁଲ ପଞ୍ଜାବର ଦଳ ଛାଡିଛନ୍ତି ଏବଂ ବର୍ତ୍ତମାନ ସେ ଆଇପିଏଲରେ ଲକ୍ଷ୍ନୌର ନୂତନ ଦଳର ଅଧିନାୟକ ହୋଇପାରନ୍ତି। ପ୍ରକାଶ ଯେ, ଲକ୍ଷ୍ନୌ ଦଳର ମାଲିକ ସଞ୍ଜୀବ ଗୋଏଙ୍କାଙ୍କ ପ୍ରସ୍ତାବକୁ କେ.ଏଲ୍ ରାହୁଲ ଗ୍ରହଣ କରିଥିବା ସୂଚନା ରହିଛି।
ନୂଆଦିଲ୍ଲୀଃ ନ୍ୟୁଜିଲ୍ୟାଣ୍ଡ ବିରୋଧ ଟି-୨୦ ସିରିଜ୍ ପାଇଁ ଭାରତୀୟ ଦଳ ଘୋଷଣା କରିଛି ବିସିସିଆଇ। ଦଳର କମାନ ରୋହିତ ଶର୍ମାଙ୍କୁ ଦିଆଯାଇଛି। ଷ୍ଟାର ଓପନର୍ କେ.ଏଲ୍ ରାହୁଲ ଦଳର ଉପ-ଅଧିନାୟକ ହେବେ। ଭେଙ୍କଟେଶ ଆୟର ଏବଂ ହର୍ଷଲ ପଟେଲ ଦଳର ନୂଆ ଚେହେରା ହେବେ।
ଲେଗ ସ୍ପିନର ୟୁଜବେନ୍ଦ୍ର ଚହଲ ଦଳକୁ ଫେରିଛନ୍ତି। ଭାରତ ଏବଂ ନ୍ୟୁଜିଲ୍ୟାଣ୍ଡ ମଧ୍ୟରେ ତିନି ମ୍ୟାଚ୍ ବିଶିଷ୍ଟ ଟି-୨୦ ସିରିଜ୍ ନଭେମ୍ବର ୧୭ ତାରିଖରୁ ଖେଳାଯିବ। ପ୍ରଥମ ମ୍ୟାଚ୍ ୧୭ ତାରିଖ, ଦ୍ୱିତୀୟ ୧୯ ତାରିଖ ଓ ତୃତୀୟ ମ୍ୟାଚ୍ ୨୧ ତାରିଖରେ ଖେଳାଯିବ। ଟିମ୍ ଇଣ୍ଡିଆର ଚାରିଜଣ ଭେଟେରାନଙ୍କୁ ଟି-୨୦ ସିରିଜ୍ ପାଇଁ ବିଶ୍ରାମ ଦିଆଯାଇଛି। ଏଥିରେ ବିରାଟ କୋହଲି, ଜସପ୍ରୀତ ବୁମ୍ରା, ରବିନ୍ଦ୍ର ଜାଡେଜା ଏବଂ ମହମ୍ମଦ ଶାମି ଅଛନ୍ତି।
ଏମାନଙ୍କ ବ୍ୟତୀତ ଅଲରାଉଣ୍ଡର ହାର୍ଦ୍ଦିକ ପାଣ୍ଡ୍ୟା ମଧ୍ୟ ଦଳରେ ମନୋନୀତ ହୋଇନାହାଁନ୍ତି। ହାର୍ଦ୍ଦିକ ପାଣ୍ଡ୍ୟାଙ୍କ ଖରାପ ଫିଟନେସ୍ ଯୋଗୁଁ ତାଙ୍କୁ ଚୟନ ନହେବା କାରଣ ହୋଇପାରିଛି। ଏଥି ସହ ଲେଗ ସ୍ପିନର ରାହୁଲ ଚହର, ବରୁଣ ଚକ୍ରବର୍ତ୍ତୀଙ୍କୁ ଦଳରୁ ଡିସଚାର୍ଜ କରାଯାଇଛି।
ଟି-୨୦ ସିରିଜ୍ ପାଇଁ ୧୬ ସଦସ୍ୟ ବିଶିଷ୍ଟ ଭାରତୀୟ ଦଳଃ ରୋହିତ ଶର୍ମା (ଅଧିନାୟକ), କେ.ଏଲ୍ ରାହୁଲ (ଉପ-ଅଧିନାୟକ), ରିତୁରାଜ ଗାଇକୱାଡ, ଶ୍ରେୟସ୍ ଆୟର, ସୂର୍ଯ୍ୟକୁମାର ଯାଦବ, ଋଷଭ ପନ୍ତ, ଇଶାନ କିଶନ, ଭେଙ୍କଟେଶ ଆୟର୍, ୟୁଜବେନ୍ଦ୍ର ଚହଲ, ଆର ଅଶ୍ୱିନ, କ୍ସର ପଟେଲ, ଆବେଶ ଖାନ, ଭୁବନେଶ୍ୱର କୁମାର, ଦୀପକ ଚହର, ହର୍ଷଲ ପଟେଲ ଏବଂ ମହମ୍ମଦ ସିରାଜ।
ନୂଆଦିଲ୍ଲୀଃ ଦୁବାଇରେ ଖେଳାଯାଇଥିବା ୨୦୨୧ ଟି-୨୦ ବିଶ୍ୱକପ୍ର ୱାର୍ମ ଅପ୍ ମ୍ୟାଚ୍ରେ ଅଷ୍ଟ୍ରେଲିଆ ଦଳକୁ ଟିମ୍ ଇଣ୍ଡିଆ ପରାସ୍ତ କରିଦେଇଛି। ଅଷ୍ଟ୍ରେଲିଆ ପ୍ରଥମେ ଖେଳିବା ପରେ ୨୦ ଓଭରରେ ପାଞ୍ଚଟି ୱିକେଟ ବିନିମୟରେ ୧୫୨ ରନ ସ୍କୋର କରିଥିଲା। ଏହାର ଜବାବରେ ଟିମ୍ ଇଣ୍ଡିଆ ୧୭.୫ ଓଭରରେ ଗୋଟିଏ ୱିକେଟ୍ ହରାଇ ସହଜରେ ବିଜୟ ଲାଭ କରିଥିଲା। ରୋହିତ ଶର୍ମା ଭାରତ ପାଇଁ ୪୧ ଟି ବଲରେ ସର୍ବାଧିକ ୬୦ ରନ ସଂଗ୍ରହ କରିଥିଲେ। ଅନ୍ୟମାନଙ୍କୁ ସୁଯୋଗ ଦେବା ପାଇଁ ସେ ରିଟାର୍ଡ ହର୍ଟ ହୋଇ ପ୍ୟାବିଲିନକୁ ଫେରିଥିଲେ। ଅନ୍ୟପକ୍ଷରେ ଉତ୍କୃଷ୍ଟ ଫର୍ମରେ ଥିବା କେ.ଏଲ୍ ରାହୁଲ ୩୯ ରନ୍ ସଂଗ୍ରହ କରିଥିଲେ। ଏହା ବ୍ୟତୀତ ଖେଳ ଶେଷ ପର୍ଯ୍ୟନ୍ତ ସୂର୍ଯ୍ୟକୁମାର ଯାଦବ ୨୭ ଟି ବଲରେ ୩୮ ରନ ସ୍କୋର କରିଥିବା ବେଳେ ହାର୍ଦ୍ଦିକ ପାଣ୍ଡ୍ୟା ଆଠଟି ବଲରେ ୧୪ ରନ ସଂଗ୍ରହ କରି ଅପରାଜିତ ରହିଥିଲେ।
ଏହାପୂର୍ବରୁ ଅଷ୍ଟ୍ରେଲୀୟ ଅଧିନାୟକ ଆରୋନ ଫିଞ୍ଚ ଟସ୍ ଜିତି ବ୍ୟାଟିଂ କରିବାକୁ ନେଇଥିଲେ ମଧ୍ୟ ଆରମ୍ଭରୁ ତାଙ୍କ ନିଷ୍ପତ୍ତି ସମ୍ପୂର୍ଣ୍ଣ ଭୁଲ ବୋଲି ପ୍ରମାଣିତ ହୋଇଥିଲା। ଡେଭିଡ ୱାର୍ନର ୦୧, ଆରୋନ ଫିଞ୍ଚ ୦୮ ଏବଂ ମିଚେଲ ମାର୍ଶ ଶୂନ୍ୟରେ ଆଉଟ ହୋଇଥିଲେ। ତେବେ ଏହା ପରେ ଷ୍ଟିଭ୍ ସ୍ମିଥ୍ ଦାୟିତ୍ବ ଗ୍ରହଣ କରିଥିଲେ ଏବଂ ଚତୁର୍ଥ ୱିକେଟ୍ ପାଇଁ ଗ୍ଲେନ୍ ମ୍ୟାକ୍ସୱେଲଙ୍କ ସହ ୬୧ ରନ୍ ଭାଗିଦାରୀ କରିଥିଲେ।
ପାଞ୍ଚ ଚୌକା ସହାୟତାରେ ୨୮ ବଲରେ ୩୭ ରନ୍ କରି ମ୍ୟାକ୍ସୱେଲଙ୍କୁ ଆଉଟ ହୋଇଯାଇଥିଲେ। ଭୁବନେଶ୍ୱର କୁମାର ତାଙ୍କୁ ପାଭିଲିୟନକୁ ପଠାଇଲେ। ୭୨ ରନ୍ ରେ ଅଷ୍ଟ୍ରେଲିଆ ଦଳର ଚାରି ୱିକେଟ୍ ଖସିଯିବା ପରେ ସ୍ମିଥ୍ ଏବଂ ମାର୍କସ୍ ଷ୍ଟୋଇନିସ୍ ଇନିଂସ ସମ୍ଭାଳିଥିଲେ। ଉଭୟେ ପଞ୍ଚମ ୱିକେଟ୍ ରେ ୭୬ ରନ୍ ଭାଗିଦାରୀ କରିଥିଲେ। ସ୍ମିଥ୍ ୪୮ ବଲରେ ୫୭ ରନ୍ ସଂଗ୍ରହ କରିଥିଲେ। ଏଥି ସହିତ ମାର୍କସ ଷ୍ଟୋଇନିସ ୨୫ ବଲରେ ୪୧ ରନରେ ଅପରାଜିତ ରହିଥିଲେ। ସେ ଚାରି ଚୌକା ଓ ଗୋଟିଏ ଛକା ମାରିଥିଲେ।
ତେବେ ରବିଚନ୍ଦ୍ରନ୍ ଅଶ୍ୱିନ୍ ଭାରତ ପାଇଁ ମାତ୍ର ୮ ରନ୍ ଦେଇ ଦୁଇଟି ୱିକେଟ୍ ନେଇଥିଲେ। ଏହା ବ୍ୟତୀତ ରାହୁଲ ଚହର, ରବିନ୍ଦ୍ର ଜାଡେଜା ଏବଂ ଭୁବନେଶ୍ୱର କୁମାର ଗୋଟିଏ ଲେଖାଏଁ ୱିକେଟ୍ ପାଇଥିଲେ।
ନୂଆଦିଲ୍ଲୀଃ କ୍ରିକେଟ୍ ପଡ଼ିଆରେ କ୍ରୀଡ଼ା ପ୍ରତିଯୋଗିତା କ'ଣ ଏହାର ସର୍ବଶେଷ ଉଦାହରଣ ମୁମ୍ବାଇ ଇଣ୍ଡିଆନ୍ସ ଏବଂ ପଞ୍ଜାବ କିଙ୍ଗସ୍ ମ୍ୟାଚ୍ ସମୟରେ ଦେଖିବାକୁ ମିଳିଥିଲା। ପଞ୍ଜାବ ଅଧିନାୟକ କେ.ଏଲ ରାହୁଲଙ୍କ ନିଶ୍ଚିତ ଆଉଟକୁ ମୁମ୍ବାଇ ଇଣ୍ଡିଆନ୍ସ ଖେଳ ଭାବନାର ପ୍ରମାଣ ଦେଖାଇ ଖେଳିବାକୁ ସୁଯୋଗ ଦେଇଥିଲା। ପଞ୍ଜାବର ଇନିଂସର ଷଷ୍ଠ ଓଭରରେ ରାହୁଲ ନନ-ଷ୍ଟ୍ରାଇକ ଉପରେ ଠିଆ ହୋଇଥିଲେ ଏବଂ କ୍ରିସ ଗେଲ ବ୍ୟାଟିଂ କରୁଥିଲେ। କ୍ରୁନାଲ ପାଣ୍ଡ୍ୟା ମୁମ୍ବାଇ ପାଇଁ ବୋଲିଂ କରୁଥିଲେ।
ଏହି ସମୟରେ କ୍ରୁନାଲଙ୍କ ବଲକୁ ଗେଲ୍ ସିଧା ସଟ୍ ମାରିଥିଲେ, ଯାହା ନନ-ଷ୍ଟ୍ରାଇକ୍ ଉପରେ ଠିଆ ହୋଇଥିବା କେ.ଏଲ୍ ରାହୁଲଙ୍କ ପାଦକୁ ଯାଇଥିଲା, ଏବଂ ପରେ ବଲଟି କ୍ରୁନାଲ ଆଡକୁ ଯାଇଥିଲା। ବଲ ଯୋଗୁଁ ରାହୁଲ ଝୁଣ୍ଟି ପଡ଼ିଥିଲେ ଏବଂ ଠିକ୍ ସମୟରେ ତାଙ୍କ କ୍ରିଜକୁ ଫେରିପାରିନଥିଲେ। ଏଭଳି ପରିସ୍ଥିତିରେ ସୁଯୋଗ ନେଇ କ୍ରୁନାଲ ଷ୍ଟମ୍ପ ଉପରେ ବଲ ମାରିବା ସହ ରନ୍ ଆଉଟ୍ କରିଥିଲେ।
କିନ୍ତୁ ଏହା ପରେ ଯାହା ଘଟିଲା, ତାହା ସମସ୍ତଙ୍କୁ ଆଶ୍ଚର୍ଯ୍ୟ କରିଥିଲା। ପଡିଆ ଅମ୍ପାୟାର ତୃତୀୟ ଅମ୍ପାୟାରଙ୍କୁ ସଙ୍କେତ ଦେବା ମାତ୍ରେ ରୋହିତ ଶର୍ମା ରନ୍ ଆଉଟ୍ ଆବେଦନ ପ୍ରତ୍ୟାହାର କରିନେଲେ।
ନୂଆଦିଲ୍ଲୀଃ ଇଂଲଣ୍ଡ ଗସ୍ତରେ ଅଜିଙ୍କ୍ୟ ରାହାଣେ ଏବଂ ଚେତେଶ୍ୱର ପୂଜାରାଙ୍କ ଖରାପ ପ୍ରଦର୍ଶନ ଯୋଗୁଁ ଟିମ୍ ଇଣ୍ଡିଆର ସମସ୍ୟା ବବଢିବାରେ ଲାଗିଛି। ତେବେ ଏହି ଦୁଇ ଖେଳାଳିଙ୍କୁ ଦଳ ସମ୍ପୂର୍ଣ୍ଣ ସମର୍ଥନ କରୁଛି। ଷ୍ଟାର ବ୍ୟାଟ୍ସମ୍ୟାନ୍ କେ.ଏଲ୍ ରାହୁଲ ଆଶା ପ୍ରକଟ କରିଛନ୍ତି ଯେ ଅଜିଙ୍କ୍ୟ ରାହାଣେ ଏବଂ ଚେତେଶ୍ୱର ପୂଜାରା ଶୀଘ୍ର ଫର୍ମକୁ ଫେରିବେ।
ପୂଜାରା ଏବଂ ରାହାଣେଙ୍କୁ ରାହୁଲ ସମ୍ପୂର୍ଣ୍ଣ ସମର୍ଥନ କରିଛନ୍ତି। ରାହୁଲ ବିଶ୍ବାସ କରନ୍ତି ଯେ, ଉଭୟ ବ୍ୟାଟ୍ସମ୍ୟାନ୍ ଉତ୍କୃଷ୍ଟ ଖେଳାଳି ଏବଂ ଯଥେଷ୍ଟ ଅଭିଜ୍ଞ, ସେମାନେ ରନ୍ ସ୍କୋର କରିବାକୁ କ'ଣ ଆବଶ୍ୟକ କରନ୍ତି ତାହା ସେମାନେ ଜାଣନ୍ତି। ଉଭୟ ଅଭିଜ୍ଞ ବ୍ୟାଟ୍ସମ୍ୟାନ୍ ପୂଜାରା ଏବଂ ଟେଷ୍ଟ ଉପ-ଅଧିନାୟକ ରାହାଣେ କିଛି ସମୟ ପାଇଁ ଖରାପ ଫର୍ମରେ ଗତି କରୁଛନ୍ତି ଏବଂ ଚଳିତ ବର୍ଷ ୨୦ ପ୍ରତିଶତ ହାରରେ ରନ୍ କରିଛନ୍ତି।
ଇଂଲଣ୍ଡରେ ଏପର୍ଯ୍ୟନ୍ତ ପୂଜାରା ୩ ଟି ଇନିଂସରେ ଚାରି, ଅପରାଜିତ ୧୨ ରନ୍ ଏବଂ ୯ ରନ୍ ସ୍କୋର କରିବାରେ ସକ୍ଷମ ହୋଇଥିବାବେଳେ ରାହାଣେ ଦୁଇଟି ଇନିଂସରେ ପାଞ୍ଚ ଏବଂ ଗୋଟିଏ ରନ୍ ଯୋଗଦାନ କରିବାରେ ସକ୍ଷମ ହୋଇଛନ୍ତି। ରାହୁଲ କହିଛନ୍ତି, ପୂଜାରା ଏବଂ ଅଜିଙ୍କ୍ୟ ଭାରତ ପାଇଁ ଅନେକ ଥର ଭଲ କାମ କରିଛନ୍ତି ଯେତେବେଳେ ଆମେ ଅସୁବିଧାରେ ପଡ଼ିଥିଲୁ।
ରାହୁଲ ଆହୁରି କହିଛନ୍ତି ଯେ, ଆପଣଙ୍କୁ ମଧ୍ୟ ବୁଝିବାକୁ ପଡିବ ଯେ ସେମାନେ କଠିନ ପରିସ୍ଥିତିରେ ଖେଳୁଛନ୍ତି। ଇଂଲଣ୍ଡ ପିଚରେ ବ୍ୟାଟିଂ ସର୍ବଦା ଚ୍ୟାଲେଞ୍ଜ ଅଟେ।
ଚେତେଶ୍ୱର ପୂଜାରା ଏବଂ ଅଜିଙ୍କ୍ୟ ରାହାଣେଙ୍କ ଦଳରେ ସ୍ଥାନ ଏବେ ପ୍ରଶ୍ନବାଚୀ ସୃଷ୍ଟି କରିଛି। ଚେତେଶ୍ୱର ପୂଜାରା ଗତ ତିନି ବର୍ଷ ଧରି ଟେଷ୍ଟ କ୍ରିକେଟରେ ଶତକ ହାସଲ କରିନାହାଁନ୍ତି। କେବଳ ଏତିକି ନୁହେଁ, ଗତ ୧୩ ଟି ଟେଷ୍ଟରେ ପୂଜାରାଙ୍କ ବ୍ୟାଟିଂ ହାରାହାରି ୨୫ ପାଖାପାଖି ରହିଛି। ରାହାଣେ ମଧ୍ୟ ମେଲବର୍ଣ୍ଣ ଟେଷ୍ଟରେ ଏକ ଶତକ ବ୍ୟତୀତ ଦୀର୍ଘ ସମୟ ଧରି କୌଣସି ବଡ଼ ଇନିଂସ ଖେଳିବାକୁ ସକ୍ଷମ ହୋଇନାହାଁନ୍ତି। ଏହି ସମୟରେ ରାହାଣେଙ୍କ ବ୍ୟାଟିଂ ହାରାହାରି ମଧ୍ୟ ୩୦ ରୁ କମ୍ ରହିଛି।
ନୂଆଦିଲ୍ଲୀଃ ଭାରତର ପ୍ରାରମ୍ଭିକ ବ୍ୟାଟ୍ସମ୍ୟାନ କେ.ଏଲ୍ ରାହୁଲ ଦୀର୍ଘ ଦୁଇ ବର୍ଷ ପରେ ଟେଷ୍ଟ କ୍ରିକେଟକୁ ଫେରିଛନ୍ତି। ଇଂଲଣ୍ଡ ବିରୋଧ ଇନିଂସରେ କେ.ଏଲ୍ ରାହୁଲ ୮୪ ରନର ଏକ ଗୁରୁତ୍ୱପୂର୍ଣ୍ଣ ଇନିଂସ ଖେଳିଛନ୍ତି। ଫଳରେ ପ୍ରଥମ ଇନିଂସରେ ଭାରତ ଇଂଲଣ୍ଡ ଠାରୁ ୯୫ ରନ୍ ରେ ଅଗ୍ରଣୀ ରହିଛି। ଟେଷ୍ଟ କ୍ରିକେଟକୁ ସଫଳ ପ୍ରତ୍ୟାବର୍ତ୍ତନ କରିବାର ରହସ୍ୟ କେଏଲ ରାହୁଲ ପ୍ରକାଶ କରିଛନ୍ତି। ରାହୁଲ କହିଛନ୍ତି ଯେ, ସେ ୨୦୧୮ ମସିହାର ଇଂଲଣ୍ଡ ଗସ୍ତରେ ବିଫଳତାରୁ କିଛି ଶିକ୍ଷା ମିଳିଛି।
କେ.ଏଲ୍ ରାହୁଲ କହିଛନ୍ତି ଯେ, ଇଂଲଣ୍ଡର କଠିନ ପରିସ୍ଥିତିରେ ବ୍ୟାକ୍ ସଟ୍ କୁ ନିୟନ୍ତ୍ରଣ କରିବା ଜରୁରୀ ଅଟେ ଏବଂ ଏହା ତାଙ୍କୁ ବର୍ତ୍ତମାନର ଭ୍ରମଣରେ ସାହାଯ୍ୟ କରୁଛି। କେ.ଏଲ୍ ରାହୁଲ କହିଛନ୍ତି, ମୋ ମନରେ ଅନେକ କିଛି ଚାଲୁଥିଲା। ମୋତେ ଲାଗୁଥିଲା କି, ଏହି ମ୍ୟାଚର ପ୍ରତ୍ୟେକ ବଲରେ ମୁଁ ଦୁଇ କିମ୍ବା ତିନୋଟି ଭିନ୍ନ ସଟ୍ ଖେଳିପାରିବି କିନ୍ତୁ ମୁଁ ବୁଝିଗଲି ଯେ ସେଗୁଡିକ ଉପରେ ମୋତେ ନିୟନ୍ତ୍ରଣ କରିବାକୁ ହେବ।
ରାହୁଲ କହିଛନ୍ତି ଯେ, ଟେଷ୍ଟ କ୍ରିକେଟରେ କିଛି ସଟ ଖେଳିବା ଠାରୁ ଦୂରେଇ ରହିବା ଆବଶ୍ୟକ। ଏହି ତାରକା ଖେଳାଳି ଜଣଙ୍କ କହିଛନ୍ତି ଯେ, ବେଳେବେଳେ ୱିକେଟ୍ ଚ୍ୟାଲେଞ୍ଜପୂର୍ଣ୍ଣ ହୋଇଥାଏ, ଯେଉଁଥିରେ ଭଲ ବୋଲରଙ୍କ ସମ୍ମୁଖୀନ ହେବାବେଳେ କିଛି ସଟ୍ ଖେଳିବା ଠାରୁ ଦୂରେଇ ରହିବା ଆବଶ୍ୟକ ପଡେ। ଟେଷ୍ଟ କ୍ରିକେଟରେ ମୋର ଅତୀତର ଖରାପ ପ୍ରଦର୍ଶନରୁ ଶିକ୍ଷା ଗ୍ରହଣ କରି ମୁଁ ବ୍ୟାଟିଂ କୌଶଳର ସୁଧାର ଆଣିଛି।
କେଏଲ ରାହୁଲ ଇଂଲଣ୍ଡର ଦ୍ରୁତ ବୋଲର ଜେମ୍ସ ଆଣ୍ଡରସନ ଏବଂ ଷ୍ଟୁଆର୍ଟ ବ୍ରଡଙ୍କୁ ପ୍ରଶଂସା କରିଛନ୍ତି। ଟିମ୍ ଇଣ୍ଡିଆର ଓପନର୍ କହିଛନ୍ତି, ଇଂଲଣ୍ଡରେ ଖେଳିବା ଚ୍ୟାଲେଞ୍ଜପୂର୍ଣ୍ଣ। ଇଂଲଣ୍ଡ ପାଖରେ ମହାନ ବୋଲର ଅଛନ୍ତି। ଆଣ୍ଡରସନ୍ ଏବଂ ବ୍ରଡ୍ ବହୁତ ଦକ୍ଷ ଏବଂ ଦଳକୁ ଅନେକ ଥର ମ୍ୟାଚ୍ ଜିତିଇଛନ୍ତି। ସେମାନଙ୍କ ବଲକୁ ସାମ୍ନା କରିବା ସହଜ ନୁହେଁ।
ଉଲ୍ଲେଖ ଯୋଗ୍ୟ ଯେ, ଇଂଲଣ୍ଡ ଗସ୍ତରେ କେ.ଏଲ୍ ରାହୁଲଙ୍କୁ ମଧ୍ୟମ ଅର୍ଡର ବ୍ୟାଟ୍ସମ୍ୟାନ୍ ଭାବରେ ଦଳରେ ସ୍ଥାନ ଦିଆଯାଇଥିଲା। କିନ୍ତୁ ମୟଙ୍କ ଅଗ୍ରୱାଲଙ୍କ ଆଘାତ ଯୋଗୁଁ କେଏଲ ରାହୁଲଙ୍କୁ ପ୍ରଥମ ଟେଷ୍ଟରେ ଓପନର୍ ଭାବେ ଦାୟିତ୍ବ ମିଳିଥିଲା। ତେବେ ରାହୁଲ ଦଳକୁ ନିରାଶ କରିନଥିଲେ ଏବଂ ତାଙ୍କ ଟେଷ୍ଟ ପ୍ରତ୍ୟାବର୍ତ୍ତନରେ ୮୪ ରନ୍ର ଚମତ୍କାର ଇନିଂସ ଖେଳିଥିଲେ।
ପ୍ରଥମ ଟେଷ୍ଟରେ ବର୍ତ୍ତମାନ ପର୍ଯ୍ୟନ୍ତ ଅଧିକାଂଶ ଖେଳ ବର୍ଷା ଯୋଗୁଁ ପ୍ରଭାବିତ ହୋଇଛି। ମ୍ୟାଚରେ ଦୁଇ ଦିନ ବାକି ଅଛି। ଦ୍ୱିତୀୟ ଇନିଂସରେ ଇଂଲଣ୍ଡକୁ ଶୀଘ୍ର ଆଉଟ କରି ଭାରତ ସିରିଜରେ ୧-୦ ଅଗ୍ରଣୀ ହାସଲ କରିବାର ଭଲ ସୁଯୋଗ ରହିଛି।
ଦୁବାଇଃ ଚଳିତ ଇଣ୍ଡିଆନ୍ ପ୍ରିମିୟର ଲିଗ୍ (ଆଇପିଏଲ୍) ର ୪୦ ଟି ମ୍ୟାଚ୍ ଶେଷ ହେବା ପରେ କିଙ୍ଗ୍ସ ଏକାଦଶ ପଞ୍ଜାବ ଅଧିନାୟକ କେ.ଏଲ୍ ରାହୁଲ ଏବଂ ଦିଲ୍ଲୀ କ୍ୟାପିଟାଲ୍ସ ପେସର୍ କାଗିସୋ ରାବାଡା ସମ୍ପୃକ୍ତ ବ୍ୟାଟିଂ ଏବଂ ବୋଲିଂ ତାଲିକାରେ ଶୀର୍ଷରେ ରହିଛନ୍ତି।
ବୋଲରଙ୍କ ତାଲିକାରେ ରାବାଡା ୧୦ ଟି ମ୍ୟାଚରେ ୨୧ ଟି ୱିକେଟ୍ ନେଇଛନ୍ତି ଏବଂ ପର୍ପଲ କ୍ୟାପ୍ କରିଛନ୍ତି। କିଙ୍ଗ୍ସ ଏକାଦଶର ମହମ୍ମଦ ଶାମି ୧୦ ଟି ମ୍ୟାଚରୁ ୧୬ ଟି ୱିକେଟ ଏବଂ ରାଜସ୍ଥାନ ରୟାଲ୍ସର ଜୋଫ୍ରା ଅର୍ଚ୍ଚର ୧୧ ଟି ମ୍ୟାଚରୁ ୧୫ ଟି ୱିକେଟ ହାସଲ କରି ପରବର୍ତ୍ତୀ ସ୍ଥାନରେ ଅଛନ୍ତି।
ଗତକାଲି ରାଜସ୍ଥାନ ରୟାଲ୍ସ ବିପକ୍ଷରେ ବିଜୟ ପରେ ସନରାଇଜର୍ସ ହାଇଦ୍ରାବାଦ ପଏଣ୍ଟ ତାଲିକାରେ ପଞ୍ଚମ ସ୍ଥାନରେ ପହଞ୍ଚିଛି। ସମୁଦାୟ୧୦ ଟି ମ୍ୟାଚରୁ ଦଳକୁ ଆଠ ପଏଣ୍ଟ ମିଳିଛି। ଦିଲ୍ଲୀ କ୍ୟାପିଟାଲ୍ସ ୧୦ ଟି ମ୍ୟାଚ ଖେଳି ୧୪ ପଏଣ୍ଟ ହାସଲ କରିବା ସହ ଟୁର୍ଣ୍ଣାମେଣ୍ଟ ତାଲିକାରେ ଶୀର୍ଷରେ ରହିଛି। ସେହିପରି ରୟାଲ ଚ୍ୟାଲେଞ୍ଜର୍ସ ବାଙ୍ଗାଲୋର ୧୦ ଟି ମ୍ୟାଚରୁ ୧୪ ପଏଣ୍ଟ ସହ ଦ୍ବିତୀୟ ସ୍ଥାନରେ ଥିବା ବେଳେ ମୁମ୍ବାଇ ଇଣ୍ଡିଆନ୍ସ ୯ଟି ମ୍ୟାଚରୁ ୧୨ ପଏଣ୍ଟ ସହ ତୃତୀୟ ସ୍ଥାନରେ ରହିଛି।
